**DJEČJI VRTIĆ PALČIĆ TOVARNIK**

**HRVATSKIH DRAGOVOLJACA 5**

**32249 TOVARNIK**

KLASA: 601-02/24-02/01

URBROJ: 2196-28-2-05-24-01

U Tovarniku 1. ožujka 2024. godine

Na temelju članka 41. Zakona o predškolskom odgoju i obrazovanju (NN br. 10/97, 107/07, 98/19 i 57/22) i članka 42. Statuta Dječjeg vrtića Palčić Tovarnik, uz prethodnu suglasnost Općinskog načelnika Upravno vijeće Dječjeg vrtića Palčić Tovarnik na 45. sjednici održanoj 1. 3. 2024. donosi

 PRAVILNIK

o upisima i mjerilima za upise djece i ostvarivanju prava i obveza korisnika usluga u Dječjem vrtiću Palčić Tovarnik

**I. OPĆE ODREDBE**

Članak 1.

Ovim Pravilnikom o upisu djece i ostvarivanju prava i obveza korisnika usluga u Dječjem vrtiću Palčić Tovarnik (u daljnjem tekstu: Pravilnik) uređuje se postupak upisa i prednosti pri upisu djece u dječji vrtić čiji je osnivač Općina Tovarnik (u daljnjem tekstu: Dječji vrtić), način organiziranja i ostvarivanja programa njege, odgoja, naobrazbe, zdravstvene zaštite, prehrane i socijalne skrbi djece predškolske dobi te prava i obveze oba roditelja/skrbnika djece (u daljnjem tekstu: korisnika usluga) u Dječjem vrtiću.

Izrazi koji se za fizičke osobe u ovom Pravilniku koriste u muškom rodu su neutralni i odnose se na osobe muškog i ženskog spola.

Članak 2.

U Dječji vrtić se mogu upisati djeca s navršenom jednom godinom života do godine polaska u osnovnu školu i to:

 1. Ako dijete i korisnik usluga (oba roditelja/skrbnik) imaju prebivalište na području Općine Tovarnik.

2. Ako dijete i/ili korisnik usluga (jedan ili oba roditelja/skrbnik) nemaju prebivalište na području Općine Tovarnik.

Korisnicima usluga iz stavka 1. točke 1. ovog članka Općina Tovarnik sufinancira dio cijene programa Dječjeg vrtića. Korisnici usluga iz stavka 1. točke 2. ovoga članka plaćaju punu ekonomsku cijenu smještaja djece u Dječjem vrtiću.

Članak 3.

Vrtić organizira programe u opsegu i na način određen Zakonom o predškolskom odgoju i obrazovanju, Državnim pedagoškim standardom, Nacionalnim kurikulumom za rani i predškolski odgoj i obrazovanje, Statutom Dječjeg vrtića Palčić Tovarnik, Tovarnik te Godišnjim planom i programom rada Dječjeg vrtića za tekuću godinu.

Članak 4.

Pedagoška godina u Dječjem vrtiću započinje 1. rujna tekuće godine, a završava 31. kolovoza sljedeće godine.

**II. UPIS DJECE U PROGRAME VRTIĆA**

Članak 5.

Upis djece u programe Dječjeg vrtića provodi se prema Planu upisa što ga za svaku pedagošku godinu donosi Upravno vijeće Dječjeg vrtića (u daljnjem tekstu: Upravno vijeće) uz suglasnost Općinskog vijeća.

Upravno vijeće raspisuje Javni natječaj za upis djece u Dječji vrtić za tekuću pedagošku godinu. Javni natječaj objavljuje se na oglasnim pločama predškolske ustanove i web stranicama Dječjeg vrtića, tijekom mjeseca svibnja i traje osam dana.

Javni natječaj sadrži:

* naziv tijela kojem se prijave podnose,
* uvjete i kriterije za upis u Dječji vrtić,
* popis dokumentacije koju je potrebno priložiti,
* rok i mjesto objavljivanja rezultata natječaja,
* trajanje natječaja.

Članak 6.

U novu pedagošku godinu upisuje se onoliko djece koliko je potrebno da se popune postojeći kapaciteti Vrtića.

U jaslički program može se upisati dijete koje do 31. kolovoza tekuće godine navrši 1 godinu.

U vrtićke programe može se upisati dijete koje do 31. kolovoza tekuće godine navrši 3 godine života.

 U program predškole za djecu u godini dana prije polaska u osnovnu školu, koja nisu obuhvaćena redovitim programima upisuju se sva djeca prema zahtjevima roditelja.

 U redovite programe obogaćene specifičnim sadržajima može se upisati dijete rane ili predškolske dobi.

 Na programe suglasnost daje ministarstvo nadležno za obrazovanje, a uz zahtjev za izdavanjem suglasnosti obvezno se prilaže pozitivno stručno mišljenje Agencije za odgoj i obrazovanje.

Članak 7.

Zahtjev za upis (u daljnjem tekstu: zahtjev) s dokumentacijom podnosi roditelj, skrbnik, udomitelj djeteta (u daljnjem tekstu: roditelj).

Uz zahtjev se prilaže:

‐ Preslika rodnog lista

 ‐ Ispunjen upitnik za roditelje za upis u jaslice/vrtić

‐ Potvrdu o mjestu prebivališta djeteta ili presliku osobne iskaznice oba roditelja/skrbnika

 ‐ Potvrdu o radnom statusu roditelja/skrbnika, rješenje o invalidnosti, rješenje o mirovini, potvrdu fakulteta o statusu redovnog studenta

 ‐ Potvrdu o sufinanciranju troškova smještaja koju izdaje nadležni odjel jedinice lokalne samouprave u kojoj roditelji/skrbnici imaju prebivalište (odnosi se samo na roditelje/skrbnike djece koji nemaju prebivalište na području općine Tovarnik).

 ‐ Potvrdu nadležnog liječnika o obavljenom sistematskom pregledu djeteta

 ‐ Nalaz i mišljenje o težini i vrsti invaliditeta – oštećenju funkcionalnih sposobnosti Zavoda za vještačenje, profesionalnu rehabilitaciju i zapošljavanje osoba s invaliditetom, medicinsku dokumentaciju i stručne nalaze i mišljenja, ukoliko postoji teškoća u razvoju djeteta,

 ‐ Presliku dokumenta kojom se potvrđuje status samohranog roditelja ili roditelja jednoroditeljske obitelji: (pravomoćna presuda o razvodu braka, rodni list djeteta ne stariji od 3 mjeseca, odluka o roditeljskoj skrbi, izvod iz matice umrlih za drugog roditelja, uvjerenje nadležnog Centra za socijalnu skrb o privremenom uzdržavanju ili druga isprava kojom se dokazuje da roditelj sam skrbi i uzdržava dijete)

 ‐ Presliku rješenja da je dijete u udomiteljskoj obitelji ako se nalazi u toj obitelji,

‐ Presliku rješenja o doplatku za djecu ili rješenja roditelja korisnika zajamčene minimalne naknade,

 ‐ Drugi dokazi kojima se dokazuje pravo na ostvarivanje bodova prema kriterijima propisanima ovim Pravilnikom.

Zahtjev za upis podnosi se u mjesecu svibnju, a predaje se osobno, poštom na adresu: Dječji vrtić Palčić Tovarnik, Hrvatskih dragovoljaca 5, 32249 Tovarnik ili putem e-pošte: dvpalcic.tovarnik@gmail.com .

Upisi se mogu provoditi elektroničkim putem, korištenjem nacionalnog sustava eUpisi u dječje vrtiće.

Članak 8.

Postupak upisa djece u odgojno-obrazovni program provodi se temeljem rezultata cjelovitog uvida u razvoj i potrebe svakog djeteta, analize dostavljene dokumentacije, rezultata inicijalnog razgovora s roditeljima djece uz nazočnost djeteta koji obavljaju članovi stručnog tima vrtića, uz mogućnost konzultacije s vanjskim stručnjacima radi pribave mišljenja bitnih za odlučivanje.

**III. POVJERENSTVO ZA UPIS DJECE**

Članak 9.

Zahtjeve za upis razmatra Povjerenstvo za upis koje imenuje ravnatelj Vrtića. Povjerenstvo za provođenje upisa u dječji vrtić ima 3 (tri) člana od kojeg je ravnateljica predsjednik povjerenstva, ostali članovi jesu: 2 odgojitelja/ice.

Članak 10.

Povjerenstvo za upis donosi odluke većinom glasova od ukupnog broja članova.

O radu povjerenstva vodi se zapisnik.

Zapisnik obvezno sadrži podatke o:

a) vremenu i mjestu održavanja sjednice,

 b) podatke o prisutnima na sjednici,

c) podatke o prihvaćenim zahtjevima

 d) podatke o odbijenim zahtjevima s obrazloženjem

e) broj slobodnih mjesta nakon završetka upisnog postupka upisa, ukupno i po programima i lista čekanja

**IV. OBJAVA REZULTATA UPISA**

Članak 11.

Povjerenstvo je dužno u roku od 30 dana od isteka roka za podnošenje Zahtjeva za upis djeteta donijeti Obavijest o rezultatima upisa koje se dostavlja Upravnom vijeću.

U Obavijesti o rezultatima upisa navode su sljedeći podaci:

1. Prihvaćeni zahtjevi za upis djeteta koji sadrže:

a) redni broj djeteta

 b) šifru djeteta

 c) ukupan broj bodova

2. Odbijeni zahtjevi za upis djeteta – s obrazloženjem koje sadrži:

 a) redni broj

b) šifru djeteta

c) ukupan broj bodova

3. Raspoloživi kapaciteti Vrtića nakon rezultata upisa

4. Lista čekanja u kojoj su navedeni sljedeći podaci: redni broj, šifra djeteta te ukupan broj bodova.

Obavijest, odnosno izvješće o rezultatima upisa dostavlja se Upravnom vijeću koje donosi Odluku o upisu. Na temelju odluke Upravnog vijeća objavljuje se Odluka o upisima djece s vremenom i mjestom upisa.

 5. Odluka o upisima djece objavljuje se na mrežnim i oglasnim stranicama Vrtića.

**V. PRAVO NA PRIGOVOR**

Članak 12.

Roditelj djeteta ima pravo na prigovor na rezultate upisa u roku od osam (8) dana od dana objave Odluke o upisu. Prigovori se dostavljaju u pisanom obliku na adresu Vrtića, Dječji vrtić Palčić Tovarnik, Hrvatskih dragovoljaca 5, 32249 Tovarnik.

Članak 13.

Odluku o prigovoru donosi Upravno vijeće Vrtića koje može:

• odbaciti prigovor kao nepravodoban

 • odbiti prigovor kao neosnovan i potvrditi rezultate upisa

 • prihvatiti prigovor i izmijeniti rezultate upisa.

Odgovor na prigovor u pisanom obliku dostavlja se roditelju/skrbniku.

Odluka Upravnog vijeća je konačna.

Članak 14.

Nakon donošenja odluke o prigovorima, utvrđuju se konačni rezultati upisa. Izvješće o rezultatima upisa ravnatelj je dužan dostaviti Upravnom vijeću Vrtića koje donosi konačnu Odluku o upisu.

Članak 15.

 Na temelju konačnih rezultata upisa formiraju se odgojne skupine. Vrtić s roditeljem/skrbnikom sklapa Ugovor o ostvarivanju programa kojim se uređuju međusobna prava i obveze između roditelja - korisnika usluga i Vrtića najkasnije do 31. kolovoza u godini u kojoj se upisi provode. Ugovor kojim se uređuju međusobna prava i obveze između roditelja - korisnika usluga i Vrtića potpisuju oba roditelja/skrbnika, osim u slučaju kad jedan roditelj ostvaruje roditeljsku skrb. Dijete upisano u Vrtić slijedom odluke započinje ostvarivati program od 1. rujna tekuće godine.

Članak 16.

Ukoliko nema djece na listi čekanja ili se roditelj odnosno skrbnik djeteta ne odazove na obavijest Vrtića o slobodnom mjestu za upis, odnosno na Odluku o upisu, djeca za koju su zahtjevi za upis podneseni nakon roka o odluci za upis, mogu se upisivati u Vrtić tijekom pedagoške godine ukoliko postoji slobodno mjesto.

Članak 17.

Roditelj djeteta koje je upisano u prethodnoj pedagoškoj godini (u daljnjem tekstu: roditelj – korisnik usluga) dužan je u upisnom roku predati zahtjev, za svaku slijedeću pedagošku godinu u kojoj će u kontinuitetu nastaviti koristiti usluge Vrtića.

Dijete ne može početi pohađati vrtić ako roditelji nisu podmirili ranije dugovanje za korištenje usluga Vrtića.

Članak 18.

Prije polaska u osnovnu školu sva djeca imaju obvezu pohađati program predškole, a dijete koje je ostvarilo pravo odgode upisa u prvi razred na temelju ostvarenog prava obvezno je pohađati program predškole najdulje još jednu pedagošku godinu, odnosno može ostati uključeno u redoviti program predškolskog odgoja i obrazovanja u dječjem vrtiću.

Za dijete koje je obvezno pohađati predškolu općina Tovarnik dužna je osigurati mjesto u dječjem vrtiću koja provodi obvezni program predškole.

Program predškole za djecu koja pohađaju vrtić integriran je u redoviti program predškolskog odgoja koji se izvodi u odgojno-obrazovanoj skupini za djecu prije polaska u školu.

Obveznik škole koji ne koristi usluge Vrtića ostvaruje pravo direktnog upisa u program predškole temeljem zahtjeva za upis.

 Vrtić je dužan djetetu izdati potvrdu o završenom programu predškole radi upisa u osnovnu školu.

**VI. OSTVARIVANJE PREDNOSTI PRI UPISU**

Članak 19.

Ako se sva djeca po zaprimljenim zahtjevima mogu upisati, neće se primjenjivati kriteriji prednosti.

Članak 20.

Svako dijete rane i predškolske dobi ima pravo upisa u dječji vrtić u kojem se izvodi rani i predškolski odgoj i obrazovanje sukladno članku 20. Zakona o predškolskom odgoju i obrazovanju.

Za dijete koje je obvezno pohađati predškolu osnivač, Općina Tovarnik, dužna je osigurati mjesto u dječjem vrtiću koji provodi obvezni program predškole.

Prednost pri upisu u dječji vrtić za iduću pedagošku godinu imaju djeca koja do 1. travnja tekuće godine navrše četiri godine života.

Iznimno, ako dječji vrtić ne može upisati svu prijavljenu djecu, nakon upisa djece iz prethodnog stavka, djeca se upisuju na način da prednost pri upisu imaju djeca:

 ‐ roditelja invalida Domovinskog rata,

‐ djeca iz obitelji s troje ili više djece,

 ‐ djeca oba zaposlena roditelja,

 ‐ djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja,

‐ djeca samohranih roditelja,

 ‐ djeca jednoroditeljskih obitelji,

 ‐ djeca osoba s invaliditetom upisanih u Hrvatski registar osoba s invaliditetom,

‐ djeca koja su ostvarila pravo na socijalnu uslugu smještaja u udomiteljskim obiteljima,

‐ djeca koja imaju prebivalište ili boravište na području dječjeg vrtića

 ‐ te djeca roditelja koji primaju doplatak za djecu ili roditelja korisnika zajamčene minimalne naknade.

Način ostvarivanja prednosti pri upisu djece u dječji vrtić uređuje osnivač dječjeg vrtića svojim aktom.

Prije upisa u dječji vrtić provodi se inicijalni razgovor s roditeljem i djetetom, odnosno provodi se opažanje djetetova ponašanja i komuniciranja uz nazočnost roditelja, a koje provodi stručno povjerenstvo dječjeg vrtića (stručni suradnici, viša medicinska sestra i ravnatelj).

Prosudbu o uključivanju djece u odgojno-obrazovne skupine s redovitim ili posebnim programima za djecu s teškoćama u razvoju iz stavka 1. ovoga članka, djece sa zdravstvenim teškoćama i neurološkim oštećenjima, kao i djece koja pri upisu imaju priložene preporuke stručnjaka donosi stručno povjerenstvo dječjeg vrtića.

**VII. KRITERIJI I MJERILA ZA BODOVANJE I DOKUMENTACIJA KOJA DOKAZUJE STATUS ZA IZRADU LISTE REDA PRVENSTVA**

Članak 21.

(1) Za izradu liste reda prvenstva utvrđuju se sljedeći kriteriji, mjerila bodovanja i dokumentacija koja dokazuje status:

|  |  |  |
| --- | --- | --- |
| KRITERIJ | MJERILA BODOVANJA | DOKUMENTACIJA |
| 1) djeca roditelja branitelja i invalida Domovinskog rata | 5 bodova | potvrda nadležnog ministarstva |
| 2) djeca s teškoćama u razvoju i kroničnim bolestima | 2 boda | - preslika zdravstvene i druge dokumentacije djeteta s teškoćama u razvoju sukladno čl. 6. DPS predškolskog odgoja, preslika rješenja o kategorizaciji CZSS - nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja |
| 3) djeca iz obitelji s troje ili više djece | 2 boda | rodni listovi braće/ sestara |
| 4)djeca jednoroditeljskih obitelji | 5 bodova | - pravomoćna presuda o razvodu |
| 5) djeca koja zajedno s oba roditelja/skrbnikom imaju prebivalište na području Općine Tovarnik | 10 bodova | preslike osobnih iskaznica ili uvjerenje o prebivalištu |
| 6) djeca roditelja koji su u radnom odnosu | 10 bodova | - potvrda nadležnog HZMO-a o radnom stažu/ radnom odnosu - potvrda o radno pravnom statusu roditelja |
| 7) djeca samohranih roditelja | 7 bodova | - preslika izvatka iz matice rođenih za dijete i roditelja, - preslika smrtnog lista za pokojnog roditelja, - potvrda o nestanku drugog roditelja/ skrbnika - rješenje centra za socijalnu skrb o privremenom uzdržavanju djeteta - ovjerena izjava kod javnog bilježnika, da roditelj nikada nije živio u bračnoj ili izvanbračnoj zajednici sa ocem/majkom djeteta |
| 8)djeca koja do 1 .travnja tekuće godine navrše 4 godine života | 5 bodova | - preslika rodnog lista |
| 9)djeca osoba s invaliditetom | 5 bodova | - dokaz o upisu u Hrvatski registar invalida |
| 10) djeca koja su ostvarila pravo na socijalnu uslugu smještaja u udomiteljskim obiteljima | 5 bodova | - rješenje o udomljavanju djeteta |
| 11) djeca roditelja koji primaju doplatak za djecu ili roditelja korisnika zajamčene minimalne naknade. | 2 boda | - rješenje o doplatku za djecu ili rješenje roditelja zajamčene minimalne naknade |

Članak 22.

O upisu djeteta s teškoćama u razvoju odlučuje se na temelju procjene stručnog tima o psihofizičkom statusu i potrebama djeteta za odgovarajućim programom i uvjetima koje Vrtić može ponuditi. Duljinu trajanja boravka djeteta s teškoćama određuje u svakom pojedinačnom slučaju stručni tim Vrtića. Roditelj, odnosno skrbnik je dužan dostaviti Vrtiću nalaz i mišljenje o težini i vrsti invaliditeta – oštećenju funkcionalnih sposobnosti Zavoda za vještačenje, profesionalnu rehabilitaciju i zapošljavanje osoba s invaliditetom, uz obvezu odazivanja na poziv Vrtića radi davanja mišljenja stručnog tima o postojanju uvjeta za integraciju djeteta u Vrtić.

Članak 23.

Tijekom godine u Vrtić se mogu upisati djeca s liste čekanja ako se oslobodi mjesto.

Prednost pri upisu ima starije dijete.

 Djeca s liste čekanja se mogu upisati 1. ili 15. dana u mjesecu.

U iznimnim slučajevima, ravnatelj Vrtića je ovlašten uključiti dijete u jaslice/vrtić tijekom pedagoške godine, ako ocijeni da za to postoje opravdani razlozi, kao što su: smrt roditelja ili skrbnika, teška bolest roditelja koja zahtjeva duže bolničko liječenje, teško narušeni odnosi u obitelji, zanemarivanje odnosno napuštanje djeteta, razvod braka i slično.

Članak 24.

Djeca koja se tijekom pedagoške godine ispišu iz Vrtića, u novoj pedagoškoj godini nemaju prednost pri upisu u odnosu na djecu koja se prvi put upisuju u Vrtić.

**VIII. PRIJEM NOVOUPISANE DJECE**

Članak 25.

Tijekom upisnog postupka, a prije uključivanja djeteta u odgojno-obrazovni program roditelj je obvezan uz prisutnost djeteta obaviti inicijalni razgovor.

 Inicijalnom razgovoru prisustvuje jedan od roditelja i stručni suradnici Vrtića.

 Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovara period prilagodbe.

**IX**. **PROMJENA PROGRAMA ILI ODGOJNO-OBRAZOVNE SKUPINE**

Članak 26.

Djetetu će se omogućiti promjena programa ili odgojno-obrazovne skupine ukoliko u Vrtiću postoje uvjeti za takav premještaj.

Članak 27.

Vrtić može zbog uvjeta rada, organizacije djelatnosti, primjene Državnih pedagoških standarda ili drugih okolnosti te organiziranja odgojno-obrazovnih skupina premjestiti dijete u drugu odgojno-obrazovnu skupinu.

**X. ISPIS DJECE**

Članak 28.

Roditelj je dužan obavijestiti Vrtić o namjeri prestanka korištenja usluga Vrtića najmanje petnaest (15) dana prije ispisa.

Roditelj je dužan potpisati ispisnicu i podmiriti eventualna dugovanja.

Danom ispisa prestaje važiti ugovor kojim se uređuju međusobna prava i obveze između roditelja-korisnika usluga i Vrtića.

Jednom ispisano dijete u slučaju novog podnošenja zahtjeva za upis, ponovno prolazi upisni postupak sa svim dokazima reda prednosti te se stavlja na Listu čekanja, ako ona postoji.

Članak 29.

Roditelji koji u roku od petnaest (15) dana od početka pedagoške godine ne dovedu dijete i ne opravdaju nedolazak smatrat će se da su odustali od upisa te će dijete biti ispisano.

Članak 30.

Vrtić može ispisati dijete roditelja-korisnika usluga ukoliko:

‐ dijete izostane neopravdano duže od 60 dana,

 ‐ roditelj odnosno skrbnik uredno i na vrijeme ne plaća ugovoreni iznos duže od 2 mjeseca uzastopno,

 ‐ roditelj odnosno skrbnik krši ugovorne obveze.

U slučajevima iz prethodnog stavka ovog članka ravnatelj Vrtića donosi rješenje o ispisu djeteta.

Protiv rješenja o ispisu djeteta roditelj-korisnik usluge ima pravo izjaviti žalbu Upravnom vijeću u roku od 15 dana od dana dostave rješenja.

Danom ispisa prestaje važiti ugovor kojim se uređuju međusobna prava i obveze između roditelja-korisnika usluga i Vrtića.

Članak 31.

Roditelj-korisnik usluga dužan je obavijestiti odgojitelja o izostanku djeteta.

Roditelj-korisnik usluga dužan je opravdati izostanak djeteta.

Za dane izostanka djeteta zbog bolesti, roditelj-korisnik usluga dužan je priložiti liječničku potvrdu danom povratka djeteta s bolovanja.

Članak 32.

U slučaju da roditelj-korisnik usluga nije podnio zahtjev za ispis, a niti obavijestio o razlozima izostanka djeteta, smatra se da je dijete ispisano iz Vrtića protekom roka od 60 dana od zadnjeg dana korištenja usluga, a roditelj-korisnik usluga dužan je platiti sve nastale troškove od tog roka.

**XI. OSTVARIVANJE PRAVA I OBVEZA KORISNIKA USLUGA DJEČJEG VRTIĆA**

Članak 33.

 Korisnik usluga ima pravo:

* prije početka ostvarivanja programa biti upoznat s programom za dijete i uvjetima pod kojim se ostvaruje te s tim u svezi i s pravima i obvezama korisnika usluga,
* putem individualnih razgovora i roditeljskih sastanaka biti redovito izvještavan o razvoju i napredovanju djeteta te biti uključen u različite oblike suradnje roditelja i Dječjeg vrtića,
* podnositi zahtjeve tijelima vrtića radi ostvarivanja i zaštite pojedinačnih prava i potreba djeteta,
* sudjelovati u planiranju, realizaciji i vrjednovanju odgojno - obrazovnog programa za dijete,
* sudjelovati u upravljanju Dječjem vrtićem na način utvrđen zakonom i Statutom Dječjeg vrtića,
* birati i biti biran za predstavnika roditelja korisnika usluga u Upravnom vijeću Dječjeg vrtića.

Članak 34.

Korisnik usluga dužan je:

* prije početka ostvarivanja programa dostaviti potvrdu nadležnog liječnika o obavljenom sistematskom zdravstvenom pregledu djeteta te dodatnu potvrdu u slučaju promjene zdravlja nastalih nakon sistematskog zdravstvenog pregleda,
* predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa, kao i za njegovu sigurnost i zdravlje tijekom ostvarivanja programa,
* pravovremeno izvješćivati Dječji vrtić o promjenama razvojnog statusa djeteta i surađivati s Dječjim vrtićem u postupcima izmjena programa,
* u slučaju značajnih promjena zdravstvenog stanja ili razvojnog statusa djeteta koje tijekom ostvarivanja programa uoči stručni tim Dječjeg vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog individualiziranog programa, ako je to u interesu razvojnih potreba i sigurnosti djeteta, odnosno sigurnosti i ostvarivanja odgojno – obrazovnog programa za drugu djecu,
* osobno dovoditi i odvoditi dijete iz odgojno – obrazovne skupine ili pisanim putem izvijestiti odgojitelja o punoljetnoj osobi koju je za to ovlastio,
* izvijestiti odgojitelja odgojno – obrazovne skupine u roku od 24 sata o razlozima izostanka djeteta,
* ne dovoditi u Dječji vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,
* nakon izbivanja djeteta iz Dječjeg vrtića zbog drugih razloga u trajanju duljem od 30 dana, dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,
* odazvati se pozivima na roditeljske sastanke i druge oblike suradnje roditelja s Dječjim vrtićem u cilju praćenja razvoja i napredovanja djeteta,
* najkasnije do 15.-og u mjesecu (za protekli mjesec) uplaćivati utvrđeni iznos sudjelovanja roditelja u cijeni programa,
* dostaviti Dječjem vrtiću pisanu obavijest o ispisu djeteta iz Dječjeg vrtića 15 dana prije ispisa, a najkasnije dan prije namjeravanog prekida korištenja usluga te dokazati podmirenje svih nastalih troškova programa do dana ispisa.

Članak 35.

Dječji vrtić dužan je:

* ustrojiti rad s djecom u odgojnim skupinama jaslica i vrtića sukladno propisanom programu i standardu predškolskog odgoja,
* surađivati s obitelji djeteta u cilju praćenja razvoja i napredovanja djeteta,
* osigurati redovito izvještavanje korisnika usluga i njihovo sudjelovanje u upravljanju u Dječjem vrtiću, sukladno zakonu i Statutu Dječjeg vrtića,
* omogućiti zaštitu pojedinačnih prava korisnika usluga podnošenjem žalbe, odnosno zahtjeva Upravnom vijeću,
* upoznati korisnika usluga s pravom Dječjeg vrtića da pridržava pravo preraspoređivanja djeteta iz jedne u drugu odgojno obrazovnu skupinu, posebnog organiziranja programa za vrijeme srpnja i kolovoza te u posebnim okolnostima, u skladu s pedagoškim načelima i interesima organizacije rada, u zadovoljavanju potreba za programima predškolskog odgoja,
* upoznati korisnika usluga s pravom Dječjeg vrtića da može, u slučaju značajnih promjena zdravstvenog stanja ili razvojnog statusa djeteta koje uoči, izmijeniti program i uvjete ostvarivanja programa za dijete, s tim da postupak promjene programa pokreće stručno razvojna služba na temelju praćenja stanja i potreba djeteta te na temelju provedene pedagoške opservacije, kao i dodatno obavljenih pretraga i mišljenja nadležnih službi u interesu razvojnih potreba djeteta, njegove sigurnosti te sigurnosti i ostvarivanja odgojno obrazovnog programa za drugu djecu,
* upoznati korisnika usluga s pravom Dječjeg vrtića da može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojnim potrebama djeteta,
* u slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta,
* upoznati korisnika usluga s pravom Dječjeg vrtića da može otkazati ostvarivanje programa djetetu ako korisnik usluga ne plati dospjele obveze u roku 30 dana od dana dospijeća obveze ili ako korisnik usluga na drugi način prekrši obveze utvrđene ugovorom ili općim aktom Dječjeg vrtića.

**XII. FINANCIJSKO POSLOVANJE VRTIĆA**

Članak 36.

Korisnik usluga se obvezuje da će redovito plaćati utvrđeni iznos sudjelovanja u cijeni izabranih programa što ga njegovo dijete ostvaruje u Dječjem vrtiću, na način utvrđen odlukom nadležnog tijela Općine Tovarnik.

Ukoliko dijete korisnika koristi koji od dodatnih verificiranih kraćih programa u sklopu ili izvan redovitog programa, posebno će plaćati troškove tih programa u skladu s posebnim Ugovorom kojim se regulira vrsta i trajanje programa te međusobna prava i obveze korisnika usluga i Dječjeg vrtića.

Za svu djecu prijavljenu za Program predškole, Dječji vrtić dužan je samostalno, u skladu s Odlukom Osnivača organizirati ostvarenje programa.

Utvrđeni iznos sudjelovanja u cijeni izabranih programa, korisnik usluga je dužan uplaćivati na žiro račun Vrtića do 15.-og u mjesecu za tekući mjesec, počevši od dana upisa djeteta.

 Mjesečni iznos uplate korisnika usluga je fiksan i ne ovisi o broju dana boravka djeteta u predškolskoj ustanovi. Ukoliko dijete ne dolazi cijeli mjesec, a izostanak je opravdan, korisnik usluga je obvezan uplatiti 50% od utvrđenog iznosa programa koje njegovo dijete pohađa.

Članak 37.

 Ako se utvrdi dugovanje korisnika usluga za usluge predškolskog odgoja u Dječjem vrtiću, primjenjuje se zakon kojim se uređuju obvezni odnosi.

Kada Dječji vrtić utvrdi okolnosti iz stavka 1. ovog članka, poziva korisnika usluga da u određenom roku podmiri dugovanje.

Ako dugovanje iz stavka 2. ovog članka ne bude nadoknađeno u određenom roku, Dječji vrtić je ovlašten pokrenuti ovršni postupak.

Članak 38.

Dječji vrtić može na zahtjev korisnika usluga pružiti uslugu čuvanja mjesta djetetu do navršenih 12 mjeseci života ukoliko za to postoje uvjeti.

U slučaju iz stavka 1. ovog članka Dječji vrtić se obvezuje osigurati čuvanje mjesta za dijete mlađe od 12 mjeseci od trenutka potpisivanja ugovora s korisnikom usluga do trenutka ispunjavanja zakonskih uvjeta za njegov polazak u Dječji vrtić.

Korisnik usluga obvezuje se (do navršenih 12 mjeseci života djeteta) uplaćivati 40% od cijene iznosa sudjelovanja roditelja za redoviti 10-satni program na ime čuvanja mjesta za svoje dijete.

**XIII. PRIJELAZNE I ZAVRŠNE ODREDBE**

Članak 39.

 Korisnik usluga Dječjeg vrtića dužan je odmah, a najkasnije u roku od osam dana od dana nastanka promjene prijaviti i dokazati svaku promjenu koja utječe na daljnje korištenje ili opseg usluga. U slučaju da su se promijenile okolnosti o kojima ovisi ostvarivanje usluga u Dječjem vrtiću, korisnik usluga će sukladno promjenama potpisati novi ugovor o korištenju usluge.

Članak 40.

Mjerila za naplatu usluga od korisnika usluga donosi Osnivač ustanove svojom odlukom.

Članak 41.

Dječji vrtić i korisnici usluga će sve eventualne sporove rješavati prvenstveno mirnim putem, a u suprotnom će se spor riješiti pred stvarno nadležnim sudom u Vukovaru.

Članak 42.

Vrtić može tijekom godine tražiti provjeru podataka o osobnom statusu roditelja-korisnika usluge i činjenice kojima je ostvario prednost pri upisu.

Članak 43.

Informacije o djeci i korisnicima usluga koje ustanova posjeduje zaštićene su sukladno zakonu koji uređuje zaštitu osobnih podataka.

Članak 44.

 Izmjene i dopune ovog Pravilnika donose se na način propisan za njegovo donošenje.

 Članak 45.

Ovaj Pravilnik objavit će se na mrežnim stranicama i oglasnim pločama Vrtića nakon dobivene suglasnosti Općinskog načelnika, a stupa na snagu 8. (osmog) dana nakon dana objave.

Stupanjem na snagu ovog Pravilnika prestaje važiti Pravilnik o o upisima i mjerilima za upise djece i ostvarivanju prava i obveza korisnika usluga u Dječjem vrtiću Palčić Tovarnik, KLASA: 601-02/20-02/11 URBROJ:2188/12-JT-1-05-20-38 od dana 17. 9. 2020.

Predsjednik Upravnog vijeća

Ivan Džunja, mag.iur.